ועדת הכלכלה, כנסת 17, פרוטוקול מספר 102, 2006-11-13 11:00

משה כחלון: שלום לכולם, אני מתכבד לפתוח את ישיבת ועדת הכלכלה.

משה כחלון: על סדר היום החלת דין רציפות על הצעת חוק ההגבלים העסקיים ( תיקון מס' 9) (מניעת התנהגות שאיננה תחרותית על-ידי קבוצת ריכוז), התשס"ו-2005, של חבר הכנסת אמנון כהן יושב-ראש ועדת הכלכלה לשעבר.

משה כחלון: הוועדה פנתה למזכירות הממשלה והיא הודיעה שהיא רוצה להביא את הצעת החוק לכאן על מנת לדון בדין רציפות.

משה כחלון: הפנייה היתה ב-11 ביוני 2005.

משה כחלון: מזכירות הממשלה הודיעה לנו כך: "אבקש את ועדת הכלכלה של הכנסת לדחות את בקשתה להחיל דין רציפות על הצעת החוק".

אמנון כהן: זה הישן.

משה כחלון: כן, זה היה ב-11 לשביעי.

משה כחלון: נודע לי שאתמול התקיים דיון פעם נוספת בוועדת שרים לחקיקה על הצעת החוק הזאת ועל החלת דין רציפות על הצעת החוק הזאת.

משה כחלון: אני הייתי מבקש לקבל דיווח מה היה בוועדת שרים.

אמנון כהן: תודה רבה אדוני היושב ראש.

אמנון כהן: הצעת החוק הזאת נולדה בוועדה הזאת בעקבות דיונים שהיו כאן

אמנון כהן: בנושא קבוצות ריכוז כמו: בנקים, חברות סלולר, חברות גז.

אמנון כהן: ישנה בעיה של תיאום מחירים כמעט בכל המשק.

אמנון כהן: אם אחד הבנקים מעלה את העמלות השונות, אחרי שבוע אתה רואה שכל הבנקים האחרים מתיישרים לפי הקו החדש הזה.

אמנון כהן: אותו הדבר אנחנו רואים בחברות הסלולר.

אמנון כהן: למעשה, לא קיימת תחרות בין הבנקים השונים, ובין חברות הסלולר השונות.

אמנון כהן: ברגע שגוף אחד מעלה מחיר של עמלה מסוימת, כל הגופים אוטומטית מתיישרים לפי הקו הזה.

אמנון כהן: היתה פה בעיה, ולכן פניתי לממונה על ההגבלים העסקיים הקודם מר דרור שטרום.

אמנון כהן: אני שאלתי אותו מדוע הוא אינו אוכף את הנושא הזה.

אמנון כהן: הוא אומר לי שהוא רוצה לעשות את עבודתו אלא שהחוק לא מאפשר לו.

אמנון כהן: הוא אומר שצריך להיות ברור ומוגדר שאכן ישנו תיאום מחירים.

אמנון כהן: אבל, הבנקים או חברות הסלולר לא עשו הסכם בינהם בו הם אמרו שהם רוצים להגדיל עמלות.

אמנון כהן: זה לא נעשה כי לפי החוק זה אסור.

אמנון כהן: לכן זה נעשה בצורה כזאת שבה גוף אחד עושה את זה בהסכמה, ואחר כך כולם עושים אותו הדבר.

אמנון כהן: הממונה אמר לי שאין לו כלים להתמודד עם הנושא, ולכן אמרתי שאני כיושב ראש ועדת הכלכלה יכול לחוקק חוק בנושא.

אמנון כהן: אני אמרתי לו שהוא יכול להגיד לי איזה כלים הוא מעוניין שאני אתן לו כדי להגן על טובת הצרכן ועל כך שתהיה תחרות אמיתית.

אמנון כהן: מה שקורה הוא שאין תחרות.

אמנון כהן: בנק גובה ממני עמלות גבוהות מידיי, וכשאני רוצה לעבור לבנק השני בגלל זה, אני רואה שגם בבנק השני ישנן אותן עמלות.

אמנון כהן: מטרת החוק היא שתהיה תחרות.

אמנון כהן: במהלך הדיונים התחלף היועץ המשפטי של הרשות להגבלים עסקיים, וגם הממונה הקודם על ההגבלים העסקיים סיים את תפקידו.

אמנון כהן: אני הבנתי שהממונה החדשה והיועץ המשפטי צריכים ללמוד את הנושא מחדש, ולכן נתתי להם פרק זמן ללמוד את הנושא.

אמנון כהן: במהלך הקריאה הטרומית והקריאה הראשונה היו להם השגות, והוחלט בממשלה שתקום ועדה שתעשה פעם אחת סדר בכל נושא ההגבלים העסקיים.

אמנון כהן: בראש הוועדה עומד פרופ' גושן.

אמנון כהן: נאמר לנו שהוועדה מתכנסת או טו טו, ותוך חודש או חודשיים מביאים לנו את ההחלטות, ואז הוועדה תאשר את התיקון הגלובלי, את הרפורמה.

אמנון כהן: בסדר, מקובל.

אמנון כהן: אנחנו אמרנו שבמקביל אני ארוץ עם הצעת החוק שלי, כשהצעת החוק שלי צריכה להיות בתוך ההחלטה של ועדת גושן, וכאשר נגיע לצומת מסוימת ניפגש בוועדת הכלכלה.

אמנון כהן: בינתיים היו בחירות, ביקשתי מוועדת השרים לענייני חקיקה מייד לאחר כינונה של הכנסת החדשה להחיל דין רציפות, ואז הם התנגדו.

אמנון כהן: רונית קן שיושבת כאן אמרה לי: "תדחה את הנושא הזה עד לאחר הפגרה, ואנחנו עד אז נביא לך תזכיר של הצעת חוק".

אמנון כהן: דיברתי עם יושב-ראש הקואליציה והוא אמר לי שהוא איתי, ומכיוון שהם ביקשו לדחות את הנושא עד לאחר הפגרה אז יש לתת להם את פרק הזמן הזה.

אמנון כהן: לאחר הפגרה שאלתי את מנהלת ועדת הכלכלה האם היא קיבלה איזשהו תזכיר, והיא בדקה את הדברים, הרימה טלפונים, ואמרה לי ששום דבר לא התקבל.

אמנון כהן: התייעצתי עם אדוני וביקשתי ממנו להעלות את הנושא הזה על סדר יומה של הוועדה כי התקופה עברה, בדקנו את הדברים.

אמנון כהן: קיבלתי טלפון מרונית קן שהיא באמת רוצה את הרפורמה הגדולה, ולכן זה יפריע לה בתהליכים או שזה יהיה טלאי על טלאי.

אמנון כהן: אני מבין את זה, אמרתי לה גם שמקובל עליי שהיא תביא את התזכיר תוך שבוע, שבועיים, או חודש.

אמנון כהן: אני הייתי הגון איתה תקופה ארוכה.

אמנון כהן: הרי מדובר בחוק שלהם, זה חוק שעשיתי יחד עם דרור שטרום כאן בוועדה.

אמנון כהן: ישבנו איתו ועם היועצים המשפטיים שלו, ועם היועצים שלי, וביחד ניסחנו את הצעת החוק הזאת שהיא למעשה לטובתם.

אמנון כהן: אני עובד בשבילכם ואתם לא רוצים את זה.

אמנון כהן: היועצת המשפטית של הוועדה נכנסה לעובי הקורה וניסחה את הדברים בצורה משפטית.

אמנון כהן: הרעיון הוא לעזור להגבלים העסקים, לתת להם כלים להתמודדות עם הנושא לטובתו שלה האזרח.

אמנון כהן: רונית קן אמרה לי שהנושא עולה לוועדת שרים, ואז אמרתי לה שאני לא ביקשתי להעלות את הנושא בוועדת השרים אלא לוועדת הכלכלה.

אמנון כהן: אבל, היא התעקשה והיא אמרה לי שהיא הוזמנה לוועדת שרים לענייני חקיקה, ולכן היא מבקשת ממני להוריד.

אמנון כהן: אני אמרתי לה שאני יותר לו מוריד, ושאני מבקש ממנה לא להתנגד כי הצעת החוק היא בשבילה, לטובתה, ולטובת המערכת שלה.

אמנון כהן: אני אמרתי לה שאנחנו צריכים גם לתאם את הדברים כי יושב-ראש הוועדה שהוא איש מאוד חשוב נמצא הרבה פעמים בחוץ לארץ.

אמנון כהן: אני לא יודע למה ממנים איש מאוד עסוק לתפקיד הזה, ולמה לא תוחמים בזמן.

אמנון כהן: מבחינתי, הקמת הוועדה היא בעצם קבורת הנושא.

אמנון כהן: אני לא אתן לאף אחד להרוג או לקבור את הנושא, אני אקדם אותו.

אמנון כהן: לכן, ביקשתי מיושב ראש ועדת הכלכלה להעלות את הנושא על סדר יומה של הוועדה.

אמנון כהן: אני תיאמתי עם רונית קן שאנחנו נרוץ ביחד, אבל לא לעולם חוסן.

אמנון כהן: ועדת הכלכלה תאשר היום דין רציפות על הצעת החוק הזאת, ישנה תקופה מסוימת שזה צריך להיות מונח במליאה, ולאחר מכן זה צריך להגיע חזרה לוועדה.

דוד טל: במידה ולא תהיינה התנגדויות.

אמנון כהן: לא תהיינה התנגדויות, אני תיאמתי את זה גם עם יושב-ראש הקואליציה.

אמנון כהן: כולם אמרו שמדובר בחוק טוב וראוי, שהוא לטובת המערכת שלה.

אמנון כהן: עם זאת, אני מבין שצריך להסתכל על הנושא באופן כללי.

אמנון כהן: לאחר שנאשר את הרציפות כאן בוועדה ישנו תהליך מסוים של שבועיים.

אמנון כהן: אני אומר כאן שאני מוכן לחכות עוד חודש שבמהלכו יביאו לנו תזכיר הצעת חוק של ועדת גושן, כי הם יחסכו את הקריאות.

אמנון כהן: אנחנו נלביש את הצעת החוק שלהם בתוך הצעת החוק שלנו, ונראה איך אנחנו מכינים אותה לקריאה שנייה ושלישית, ובזה יבוא לציון גואל, ויהיו להם כלים רציניים ביותר למען הצרכן הקטן שאותו כולנו רוצים לייצג.

דוד טל: הממונה הקודם כבר הכריז על הבנקים כעל קבוצת ריכוז.

קריאות: לא.

דוד טל: בוועדה הזאת בצורה מפורשת.

דוד טל: אני אמרתי קרטל, והוא אמר לי לא קרטל, קבוצת ריכוז.

דוד טל: אני אז לא הבחנתי בין זה לזה, אבל יש פרוטוקולים והם ידברו.

דוד טל: אנחנו דנים בנושא העמלות זה זמן רב, ונוצר מצב שהצרכן הישראלי כבול, ופעמים רבות קשה לו לעזוב בנק מסוים ולעבור לבנק אחר.

דוד טל: הוא כבול בעמלות שאין לנו פיקוח ושליטה עליהם, איש הישר בעיניו יעשה.

דוד טל: בנק דיסקונט מעלה עמלה, וזה לא קרטל.

דוד טל: אבל, לא צריך יותר מזה.

דוד טל: זה רמז דק כמו עור של פיל.

דוד טל: ואז מחרה מחזיק אחריו בנק הפועלים, ואחר כך בנק לאומי, בנק איגוד, וכן הלאה על זאת הדרך.

דוד טל: אנחנו הולכים ומשלמים, הולכים ומשלמים כשבסופו של יום סוזאן לא יודעת כמה עמלות היא משלמת, ועל מה היא משלמת.

דוד טל: רונית, עם כל הכבוד וההערכה שיש לי, ואת יודעת שיש לי הרבה כבוד והערכה לרשות שלכם, אבל יש לי הרושם שאתם לא עושים די.

דוד טל: אני לא רוצה לומר שאתם חוששים או פוחדים, כי הממונה הקודם היה האדם הכי אמיץ שהכרתי.

דוד טל: אני מקווה שאת תלכי בדרכיו בנושא הזה ללא משוא פנים, וללא חת.

דוד טל: צריך להיכנס לעובי הקורה של הנושא הזה כדי לתת מענה לצרכן הישראלי שממש משלם על העמלות.

דוד טל: את יודעת כמה את משלמת על העמלות ועל אילו עמלות, אבל סוזאן לא יודעת כמה היא משלמת ועל מה.

דוד טל: אדוני היושב ראש, אני חושב שזהו אינטרס צרכני ממדגה ראשונה.

דוד טל: אנחנו חייבים לתחום זמן לסיום הנושא הזה כיוון שאי אפשר להתבדר בנושא הזה ככל שנרצה.

דוד טל: אנחנו צריכים להניע אותו.

דוד טל: אני פונה לרשות לשתף כאן

דוד טל: פעולה מפני שאתם חייבים לייצג פה את הצרכן ולעזור לנו מפני שלנו הכלים האלה חסרים.

דוד טל: לכם יש את הכישורים הללו, ואת המנגנון שלנו אולי אין.

דוד טל: א נחנו צריכים עזרתכם, ואם תעשו את זה איתנו ודאי שזה יהיה טוב, אנחנו נמשיך לשתף פעולה.

דוד טל: אם לא, אנחנו נצטרך להניע את הנושא הזה לבד וזה יהיה חבל.

רונית קן: מבנה השוק הישראלי, הקוטן והבידוד הכלכלי שלו, והיבטים כלכליים אחרים, יוצרים מבנה של שווקים בהם יש מספר מועט של שחקנים, או מה שמקובל ומכונה בז'רגון המקצועי בתחום ההגבלים העסקיים כקבוצות ריכוז.

רונית קן: אנחנו נתקלים במבנה הזה במספר שווקים.

רונית קן: לרשות יש מספר כלים לטפל בנושא.

רונית קן: קודם כל ובראש ובראשונה, כאשר הוא בוחן מיזוגיים.

רונית קן: יש לו את האפשרות להתנגד למיזוג כאשר הוא רואה שנוצר מבנה מסוים, או כאשר הוא רואה חשש סביר לפגיעה משמעותית בתחרות, בין השאר במקרה כזה.

רונית קן: יש לו כמובן כלים נוספים לטיפול.

רונית קן: הסוגיה של קבוצות ריכוז בכלל מעסיקה מדינות רבות ושונות, וישנם מקרים שבהם קבוצות ריכוז בגלל מבנה ענפי מסוים, הם גם דבר שנוצר בטבעיות בין אם הוא נעים לנו ובין אם לא.

רונית קן: זה תוצאה של מבנה כלכלי מסוים ושל מאפיינים כלכליים של ענף.

דוד טל: האם אנחנו צריכים להשלים עם זה?

רונית קן: לא, חלילה.

רונית קן: אני מנסה להציג את הבעיה באופן הרחב שלה, כך בעיניי ראוי להסתכל על הדברים.

רונית קן: גם המחקר האקדמי בתחום עוסק בשנים האחרונות הרבה מאוד בנושא קבוצות ריכוז בהיבטים שונים, גם בהיבטים המשפטיים שלו, וגם בהיבטים הכלכליים שלו.

רונית קן: בחוק היום יש כלי מוגבל שעוסק בתחום של קבוצות ריכוז שבעצם מחיל את הדין בתחום המונופולים גם על מי שאינו כזה, כלומר על קבוצת ריכוז, והחוק כמו שהוא היום מתאים לטיפול במקרים מסוימים, אבל לא בכולם.

רונית קן: יש כמובן עניין משותף גם לוועדה וגם לממונה לתת במסגרת החוק כלים נוספים לטיפול בנושא.

רונית קן: חוק מתוקף הדברים ובוודאי חוק כמו חוק ההגבלים העסקיים, הוא חוק שראוי שייבחן ויקבל הכנה מעמיקה.

רונית קן: במסגרת הזאת הוקמה ועדת גושן.

רונית קן: כאן ברצוני לחלוק על כבודם.

רונית קן: אני לא חושבת שוועדת גושן מטרתה היתה להרוג תיקונים בחוק וגם לא לקבור אותם, נהפוך הוא.

רונית קן: מטרתה היתה לבצע בחינה יסודית של החוק.

אמנון כהן: האם יש לוח זמנים?

רונית קן: יש לוחות זמנים.

משה כחלון: מתי הוקמה ועדת גושן?

רונית קן: הוועדה הוקמה במחצית 2005.

משה כחלון: כלומר, שנה וחצי.

רונית קן: הוועדה עסקה בתיקון והיא הגישה כתזכיר חוק שעבר שימוע בפני הציבור, עבר בחינות של פורום.

משה כחלון: האם תזכיר החוק נותן תשובה להצעת החוק, האם הוא נותן מענה?

רונית קן: אם יורשה לי עוד רגע.

רונית קן: נמצא כיום על שולחן משרד המשפטים תזכיר חוק לתיקון סעיף 2 שהוא אחד הסעיפים המשמעותיים ביותר בחוק ההגבלים העסקיים, והוא הסעיף שעוסק בתחום הגדרת ההסדרים הכובלים, או בלשון העם קרטל, אבל בהיבט רחב יותר.

אתי בנדלר: האם מדובר בתזכיר שמתייחס אך ורק לסעיף 2?

רונית קן: לסעיף 2 בלבד.

רונית קן: הוועדה ישבה ארוכות, חברים בה מומחים בעלי שם עולמי בתחום ההגבלים העסקיים וחוקרים וגורמים היותר מוכרים ומקצועיים בתחום ההגבלים העסקיים במדינת ישראל.

רונית קן: פרופ' זוהר גושן הוא מומחה בעל שם עולמי בתחום המשפטי, משפטן בתחום ההגבלים העסקיים, פרופ' פרשמן שהוא אחד מהחוקרים הידועים בעולם, כלכלן בתחום ההגבלים העסקיים, הממונה לשעבר דרור שטרום, גם נציגי ציבור שעוסקים רבות בתחום הגבלים עסקיים, עו"ד תמר בן דוד.

רונית קן: מדובר באמת בוועדה מכובדת שישבה ברצינות וביסודיות על תיקון החוק.

רונית קן: חוק הוא דבר מורכב, והוא דורש איזונים, ובוודאי חוק כמו חוק ההגבלים העסקיים.

רונית קן: השינוי שיובא אני מקווה בזמן הקרוב, תזכיר חוק לשינוי סעיף 2, הוא שינוי מאוד מאוד דרמטי לחוק ההגבלים העסקיים.

אמנון כהן: האם יהיה לו רוב בכנסת?

רונית קן: אני מקווה מאוד.

משה כחלון: את לא עניתי על השאלה ששאלתי האם הוא נותן מענה להצעת החוק של חבר הכנסת כהן?

רונית קן: הוא לא מטפל בנושא קבוצות ריכוז, אלא הוא מטפל בנושא הגדרת הסדרים כבולים.

משה כחלון: את צריכה לשכנע את הוועדה מדוע את מתנגדת כפי שאני מבין?

רונית קן: אני רוצה להסביר לוועדה את המורכבויות שיש בחוק.

דוד טל: את אמרת קודם שכרגע החוק הקיים הוא חוק שנותן איזשהו מענה חלקי לגבי מונופולים, הוא אולי לא נותן מענה לקבוצות ריכוז.

רונית קן: הוא לא נותן כרגע - - -

משה כחלון: אני לא קצר רוח, אלא קצר זמן.

משה כחלון: הדיון כרגע הוא לגבי הצעת החוק של חבר הכנסת אמנון כהן, ואת מספרת לנו על כל המורכבויות.

משה כחלון: אני עדיין מנסה למצוא את הקשר בין הדברים.

רונית קן: אני אגיע אליו מייד.

רונית קן: כמו שאמרתי, התיקון לסעיף 2 הוא תיקון מאוד מאוד משמעותי לחוק.

רונית קן: החוק בנוי מאיזונים.

רונית קן: אנחנו יודעים, ובוודאי כבודם יודעים טוב ממני, והם מנוסים ממני, שכשאתה מביא חוק בצורה מסוימת לכנסת ומחוקק, מטבע הדברים יש סיכוי סביר לשינויים כאלו ואחרים.

רונית קן: בגלל שהשינוי שאנחנו מביאים והתיקון שאני מקווה שיגיע לוועדה לדיון בזמן הקרוב, הוא באמת מהותי מאוד בחוק, אנחנו ראינו את תהליך תיקון החוק פרק פרק בנושא מסוים.

רונית קן: יכולות להיות גישות שונות, אנחנו חשבנו שהגישה המקצועית העניינית והראויה לחוק, וחוק ההגבלים העסקיים הוא חוק משמעותי ביותר בוודאי בעיננו, ואמר עליו כבר נשיא בית המשפט העליון לשעבר השופט ברק כי זוהי המגנה כרתה של הצרכנים.

רונית קן: באמת, לא מדובר בחוק שולי.

רונית קן: אנחנו רוצים לראות שאנחנו יוצרים או מתקנים חוק שיש בו את האיזונים כראוי.

רונית קן: אני חושבת שנושא קבוצות ריכוז, אנחנו לא חולקים עליו.

רונית קן: אנחנו לא רוצים להימנע מלטפל בו, לא בורחים ממנו.

רונית קן: מטפלים בו כמו שאמרתי בהיבטים שונים, גם במסגרת הסמכויות הקיימות לנו היום בחוק.

משה כחלון: נניח שהתיקון שלכם בסעיף 2 יגיע לכאן.

משה כחלון: האם אפשר יהיה לעשות איזשהי הרחבה בתיקון הזה כך שהוא ייתן מענה לקבוצות ריכוז?

רונית קן: לא, אין קשר.

דוד טל: אלו שני ערוצים מקבילים.

רונית קן: הסדר כובל הוא בעצם הקשר לתיאום בין מתחרים.

רונית קן: ומה אנחנו אומרים בקבוצות ריכוז?

רונית קן: זהו היבט מסוים של אותו קשר.

רונית קן: אנחנו רוצים לראות ומבקשים מהוועדה, וכך גם ביקשתי מחבר הכנסת כהן, לאפשר לנו לראות תיקון שתיקון 9 לסעיף 2 אכן עובר, והוא עובר בצורה ראויה, כך שאנחנו יודעים מה אנחנו מתקנים אחר כך.

רונית קן: אנחנו גם רוצים לעשות עבודה יסודית על נושא קבוצות ריכוז, ואמרתי שאני מעוניינת ורוצה לקדם את נושא התיקון במסגרת ועדת גושן.

רונית קן: הסיכום גם עם משרד המשפטים וגם עם ועדת גושן היה שאנחנו נידרש לסדרי עדיפויות לעבודה הבאה.

רונית קן: אבל, בהחלט היתה הבנה שהנושא של סעיף 2 היא קריטי לעבודת החוק ולתיקונים בחוק.

דוד טל: זה מצוין וראוי שזה יגיע לשולחן הוועדה ושנדון בזה, אבל זה לא נותן מענה להצעת החוק של חבר הכנסת כהן.

דוד טל: לא שמענו התייחסות של הרשות להצעה הזאת, האם אתם תומכים או דוחים, האם אתם סבורים שניתן לתקן את הצעתו בתיקונים שונים כך שזה ייראה לכם מבחינה מקצועית.

משה כחלון: לפי דעתך, מתי תיקון 9 לסעיף 2 יגיע לשולחן הוועדה?

משה כחלון: הוא התחיל במאי או יוני 2005, מתי הוא יגיע?

רונית קן: הוועדה עבדה על סדרה של נושאים, היא התמקדה בסיום עבודתה בנושא סעיף 2.

בועז גולן: זה כבר לא תזכיר, זה טיוטא שמונחת אצל משרד המשפטים.

בועז גולן: הם אמרו לנו שהם בשלבי סיום מבחינתם, ומשם זה הולך לוועדת שרים.

אתי בנדלר: זאת אומרת שזה יכול להיות תוך חודש עד חצי שנה.

דוד טל: עוד חצי שנה, לא פחות.

בועז גולן: לכל הגורמים במערכת המשפטית יש רצון לדחוף את זה קדימה.

רונית קן: יש לנו הסכמה רחבה גם עם משרד המשפטים וגם עם המשרדים האחרים לגבי החשיבות של התיקון, ויש לנו רצון עז לקדם אותו מהר ככל הניתן.

דוד טל: אנחנו כנראה נתמוך בזה, אבל אני שוב חוזר להצעתו של חבר הכנסת כהן.

משה כחלון: אנחנו הבנו את העניין.

משה כחלון: רצינו כאן לקיים דיון על הצעת החבר הכנסת אמנון כהן, ואנחנו מוצאים את עצמנו מקיימים דיון על תיקון סעיף 2.

רונית תירוש: אני לא הייתי קודם, אבל מה היה קודם שהתיקון הזה בא במקומו?

רונית קן: יש היום נוסח בחוק שמאפשר התמודדות מסוימת עם נושא קבוצות ריכוז, ומקיש לגבי בעלי מונופולים, וגם לנושא קבוצות ריכוז.

רונית תירוש: למה צריך לתקן אם היום יש את זה?

אמנון כהן: קיימנו פה דיונים על הבנקים, חברות סלולר, והרבה חברות אחרות, שלמעשה אין תחרות אמיתית בינהם.

אמנון כהן: אני אמרתי לרשות ההגבלים העסקיים למה אתם לא אוכפים כאן כאשר בנק אחד מעלה עמלה וכל הבנקים האחרים עושים אחר כך אותו הדבר ומעלים עמלות?

אמנון כהן: הרשות להגבלים עסקיים אמרה שאין לה כלים לאכיפה.

אמנון כהן: בהצעת החוק אני נותן להם כלים.

אמנון כהן: האבסורד הוא שהם מתנגדים.

דוד טל: אני לא שמעתי שהם מתנגדים, שמעתי שיש להם הצעה אחרת שלא מטפלת בנושא הזה.

רונית תירוש: אני מאוד בעד.

דוד טל: אני מבקש את התייחסות

דוד טל: כם שלכם להצעתו של חבר הכנסת כהן, לאחר מכן אני מוכן לשבת איתכם בארבע עיניים וללמוד כל דבר.

דוד טל: אני רוצה לשמוע את דעתה של הרשות להצעת החוק הזאת.

לאה ורון: כי אנחנו כבר בדיון הבא.

בועז גולן: עמדתנו בהצעת החוק הזאת היא שהצעת החוק אינה שלמה.

בועז גולן: חשוב להגיד שאנחנו לא התנגדנו אתמול בוועדת השרים לענייני חקיקה.

בועז גולן: אנחנו לא מתנגדים להחלת דין הרציפות, אם כי היתה איזשהי אי הבנה באשר להמשך התקדמות פה בתוך הוועדה.

משה כחלון: האם אתם בעד עם שינויים שאפשר לעשות תוך כדי עיבוד החוק בקריאה שנייה ושלישית?

רונית קן: לפחות ההבנה שלי עם חבר הכנסת כהן היתה שאנחנו נתמוך בהצעה.

רונית קן: אני חושבת שהנושא ראוי וחשוב, אנחנו רוצים להידרש לו.

רונית קן: לוחות הזמנים כמו שאתם תיארתם אותם, הם לא לוחות הזמנים שראינו לנגד עיננו, ולפחות זאת היתה הבנתי מתוך השיחה עם חבר הכנסת כהן, שאנחנו נוכל לקבל את הזמן.

רונית קן: אנחנו לא נתנגד להחלת דין רציפות, אבל נוכל לקבל את הזמן על מנת לבחון את הדברים בצורה יסודית ומעמיקה.

משה כחלון: האם יש לך הגדרה של זמן?

משה כחלון: גברתי, אני רוצה להביא את זה להצבעה.

משה כחלון: אני מעדיף שזה יהיה בהסכמה כעת, חבר הכנסת כהן הסכים, ואז יהיה טוב לכולנו.

אמנון כהן: כמה זמן את צריכה?

אמנון כהן: חודש ימים.

רונית קן: לא, אני לא חושבת שחודש ימים זה זמן שאנחנו נוכל - - -

משה כחלון: כמה זמן דרוש לך?

רונית קן: אני ביקשתי מחבר הכנסת כהן שנוכל ליצור קשר עם פרופ' גושן.

אמנון כהן: תגידי לי זמן.

רונית קן: אני לא יכולה לתת לך זמן לפני שאני מתייעצת בחברי הוועדה, ובוחנת שאכן אפשר להתכנס בהתראת זמן קרובה לדון בדברים ולהגיע עם הצעה מגובשת.

אמנון כהן: כולל ההצעה שלי?

רונית קן: לנושא הזה.

דוד טל: בוועדת גושן דנו שנה וחצי, ויעברו שנתיים עד שהיא תסיים.

דוד טל: אני לא אסכים לחכות עוד שנתיים גם אם הוא יסכים.

אמנון כהן: אדוני היושב ראש, אני הצעתי חודש להליך, ולאחר חודש אנחנו נתחיל את הדיון בהצעת החוק שלי, נביא את העמדות ואת הטיוטות שלהם.

אמנון כהן: אולי נביא גם את פרופ' גושן לכאן.

משה כחלון: יהיה לנו את חוק ההסדרים ודברים אחרים.

אמנון כהן: לכן, יש להם מינימום חודש.

אמנון כהן: יכול להיות קצת יותר.

אמנון כהן: פרק זמן של חודש הוא פרק זמן סביר.

משה כחלון: עד סוף דצמבר הוועדה בלאו הכי תהיה עסוקה עם חוקים אחרים.

אמנון כהן: כן, אני יכול להגיד תחילת ינואר.

אמנון כהן: ואז אני מבקש מאדוני היושב ראש להביא לכאן את פרופ' גושן עם חברי הוועדה כדי שביחד נלמד את הנושא.

אמנון כהן: אני לא יודע אם עד אז תהיה לו הטיוטא או לא, ואז הוא ירצה עוד שבוע, עוד שבועיים.

אמנון כהן: מכל מקום, אני רוצה שהנושא הזה לא ירד מעל הפרק ולא ירד מסדר יומה של הוועדה.

רונית קן: אין לנו עניין להוריד מסדר היום של הוועדה, יש לנו עניין לטפל בו בצורה רצינית ויסודית.

משה כחלון: אני מבקש להצביע על החלת דין רציפות על הצעת חוק ההגבלים העסקיים (תיקון מס' 9) (מניעת התנהגות שאינה תחרותית על-ידי קבוצת ריכוז), התשס"ו-2005, מי בעד?

משה כחלון: ה צ ב ע ה החלת דין רציפות על הצעת חוק ההגבלים העסקיים (תיקון מס' 9) (מניעת התנהגות שאינה תחרותית על-ידי קבוצת ריכוז), התשס"ו-2005, אושרה פה אחד.

משה כחלון: פה אחד, עבר.

משה כחלון: תודה רבה לכם.

בועז גולן: אני מבקש להגיד רק דבר אחד לפרוטוקול, העמדה של ועדת השרים היתה שלא מתנגדים להחלת דין רציפות, אולם הממשלה שומרת על האפשרות להתנגד בקריאה שנייה ושלישית היה והדברים לא מתואמים.

אמנון כהן: בסדר, הדברים מתואמים.

אמנון כהן: אדוני היושב ראש, תודה.